৪৮ বলে ১০৮ নট আউট! নির্বাচকদের ভরসা দিলেন রিঙ্কু

স্পোর্টস ডেস্ক: এ বছরের আইপিএলে (IPL 2025) একবারেই ভালো পারফরম্যান্স ছিল না কলকাতা নাইট রাইডার্সের (KKR) তারকা রিঙ্কু সিংয়ের (Rinku Singh)। যাকে টি২০ ক্রিকেটে ভারতের ‘ফিনিশার’ ভাবা হচ্ছিল তাঁর ব্যাটিং ফর্ম ছিল হতাশাজনক। তা সত্ত্বেও এশিয়া কাপের (Asia Cup 2025) দলে জায়গা পেয়ে গিয়েছেন যা নিয়ে বেশ একপ্রস্থ বিতর্ক হয়েছে। এবার কিন্তু নির্বাচকদের উদ্দেশে বার্তা পাঠালেন রিঙ্কু, বলতে চাইলেন, আমাকে দলে নিয়ে ভুল করেননি।

চলছে উত্তরপ্রদেশ টি২০ লিগ (UP T20 League)। দু’দিন আগেই বল হাতে সফল হয়েছিলেন, এবার ঝলসে উঠল তাঁর ব্যাট। মিরাট মাভেরিকস দলের হয়ে গোরখপুর লায়ন্সের বিরুদ্ধে ৪৮ বলে অপরাজিত ১০৮ রানের বিস্ফোরক ইনিংস খেললেন। দ্বিতীয় ইনিংসে ১৬৮ রান তাড়া করতে গিয়ে রিঙ্কুর দলের ৩৮ রানে চার উইকেট পড়ে যায়। তারপর সাতটা চার এবং আটটা ছয়ের সাহায্যে ১৯তম ওভারে ম্যাচ জিতিয়ে দেন বাঁ-হাতি ব্যাটার। রিঙ্কুর আইপিএল ফ্র্যাঞ্চাইজি কেকেআর (KKR) এই বিস্ফোরক ইনিংসের হাইলাইটস ভিডিও পোস্ট করেছে।

আরও পড়ুন: বাদ পড়ার হতাশা থেকেই অবসরের সিদ্ধান্ত নেন অশ্বিন!

এতদিন ফর্মে না থাকা সত্ত্বেও কেন এশিয়া কাপের দলে সুযোগ পেলেন রিঙ্কু এই প্রশ্নে প্রাক্তন ভারতীয় ক্রিকেটার মহম্মদ কাইফ জানিয়েছিলেন, সম্ভবত ইউপি টি২০ লিগে বোলিং পারফরম্যান্স অজিত আগরকর এবং অন্য নির্বাচকদের নজরে এসেছে। কাইফ বলেন, “রিঙ্কুর নির্বাচন আমার মতে ইউপি টি২০ লিগের কারণে। ও এই টুর্নামেন্টে বোলিংও করছে। ওয়াশিংটন সুন্দর যেহেতু ১৫ জনের দলে নেই, সংযুক্ত আরব আমিরশাহিতে রিঙ্কু দু’-তিন ওভার বল করে দিতে পারে।”

এশিয়া কাপে টিম ইন্ডিয়া স্কোয়াড: সূর্যকুমার যাদব (অধিনায়ক), শুভমান গিল (সহ-অধিনায়ক), অভিষেক শর্মা, তিলক বর্মা, হার্দিক পান্ড্য, শিবম দুবে, অক্ষর প্যাটেল, জিতেশ শর্মা (উইকেটকিপার), জসপ্রীত বুমরা, অর্শদীপ সিং, বরুণ চক্রবর্তী, কুলদীপ যাদব, সঞ্জু স্যামসন, রিঙ্কু সিং

রিজার্ভ: প্রসিদ্ধ কৃষ্ণ, ওয়াশিংটন সুন্দর, রিয়ান পরাগ, ধ্রুব জুরেল, যশস্বী জয়সওয়াল

দেখুন অন্য খবর:

The post ৪৮ বলে ১০৮ নট আউট! নির্বাচকদের ভরসা দিলেন রিঙ্কু   appeared first on KolkataTV.