সমাজবাদী পার্টির সাংসদ ছক্কা হাঁকানো রিঙ্কুর প্রিয়া? বিয়ের পিঁড়িতে নাইট তারকা

ওয়েব ডেস্ক: আগামী সপ্তাহে ইংল্যান্ডের বিরুদ্ধে খেলতে নামার আগে জীবনের ক্রিজে পার্টনার ঠিক করে ফেললেন রিঙ্কু সিং (Rinku Singh)। আইপিএলে একের পর এক ছক্কা হাঁকিয়ে চর্চায় আসেন রিঙ্কু। ২৭ বছর বয়সী রিঙ্কু এবার বিয়ের পিঁড়িতে বসতে চলেছেন। সমাজবাদী পার্টির সাংসদ প্রিয়া সরোজের (Priya Saroj) সঙ্গে গাঁটছড়া বাঁধতে চলেছেন এই তারকা ক্রিকেটার (Cricketer)। শুক্রবার এই খবরে হইচই পড়ে যায়। যা নিয়ে নেট দুনিয়ায় জোর চর্চা। শোনা যায়, দ্রুত না কি তাঁদের এনগেজমেন্ট হতে চলেছে। তবে কবে তা হবে তা নিয়ে দিন ঘোষণা হয়নি। বলিউড অভিনেতা শাহরুখ খান রিঙ্কুকে একটি অনুষ্ঠানে বলেছিলেন, তাঁর বিয়েতে নাচবেন। সেই বিষয়টিও তুলে ধরেন অনেকে। কিন্তু আচমকাই লাইম লাইটে উঠে আসা প্রিয়া সরোজ কে? যিনি রিঙ্কুর প্রিয়া হতে চলেছেন? উত্তরপ্রদেশের মাছোলি শহরের সাংসদ প্রিয়া রাজনীতিতে আসার আগে আইন প্র্যাকটিস করতেন। এবছরই প্রথম সাংসদ হয়েছেন। বিজেপি প্রার্থী বিপি সরোজকে ৩৫ হাজার ৮৫০ ভোটে হারিয়েছেন তিনি। দিল্লি বিশ্ববিদ্যালয় থেকে বিএ ডিগ্রি ও অ্যামিটি বিশ্ববিদ্যালয় থেকে এলএলবি ডিগ্রি পান।

এই নিয়ে রিঙ্কু অবশ্য সংবাদমাধ্যমকে রাত ৯টায় এই প্রতিবেদন লেখা পর্যন্ত কিছু জানাননি। তবে এই বিষয়ে প্রিয়া সরোজের বাবা তুফানি সরোজ জানিয়েছেন, রিঙ্কুর পরিবারের পক্ষ থেকে তাঁদেরকে বিয়ের প্রস্তাব দেওয়া হয়েছে। তবে তাঁরা এখনই কোনও সিদ্ধান্ত নেননি। রিঙ্কু টি টোয়েন্টি বিশ্বকাপ জয়ী দলের সদস্য ছিলেন। এখনও পর্যন্ত ভারতের জন্য ৩০টি টি টোয়েন্টি খেলেছেন। মোট ৫০৭ রান করেছেন। ২০২৩ সালের অগাস্ট মাসে আন্তর্জাতিক অভিষেক হয় রিঙ্কুর।

আরও পড়ুন: কড়া হল BCCI, রোহিতদের জন্য জারি ১০ নিয়ম

দেখুন অন্য খবর:

The post সমাজবাদী পার্টির সাংসদ ছক্কা হাঁকানো রিঙ্কুর প্রিয়া? বিয়ের পিঁড়িতে নাইট তারকা appeared first on KolkataTV.