“কান্নায় ভেঙে পড়ে…,” হবু স্ত্রীয়ের গোপন কথা ফাঁস করলেন রিঙ্কু সিং

ওয়েব ডেস্ক: জিততে দরকার ২৮ রান, হাতে মাত্র পাঁচ বল, ক্রিজে রিঙ্কু সিং (Rinku Singh)। পরপর পাঁচটি ছক্কায় গুজরাত টাইটাইন্সের বিরুদ্ধে এই ম্যাচে রুদ্ধশ্বাস জয় পেয়েছিল কলকাতা নাইট রাইডার্স (Kolkata Knight Riders)। ম্যাচের হিরো রিঙ্কু। ২০২৩-এর আইপিএল-এর এই একটা ম্যাচ থেকেই ‘ফিনিশার’ তকমা পান আলিগড়ের এই তরুণ তুর্কি। শুধু তাই নয়, এই একটা ইনিংসের পরই তাঁর সামনে খুলে যায় জাতীয় দলের দরজাও। এটাকে রিঙ্কুর ক্রিকেট কেরিয়ারের ‘টার্নিং পয়েন্ট’ বললেও খুব একটা ভুল হবে না।

তবে শুধু কেরিয়ার নয়, রিঙ্কুর প্রেমজীবনেও (Rinku Singh Relationship) এই একটা ম্যাচ বড় প্রভাব ফেলেছিল। সম্প্রতি সেই দাবি করেছেন তিনি নিজেই। রিঙ্কুর দাবি, এই ম্যাচ জেতার পর হবু স্ত্রী প্রিয়া সরোজের (Priya Saroj) সঙ্গে তাঁর সম্পর্ক আরও দৃঢ় হয়। সম্প্রতি এই তরুণ ক্রিকেটার জানিয়েছেন, ওই ম্যাচের রাতে প্রিয়া ফোনে কান্নায় ভেঙে পড়েছিলেন। তাঁর কথায়, “এত বড় ম্যাচের পর মানুষ আমাকে চিনতে শুরু করেছিল। আমি তখন ভাবছিলাম হয়তো সব কিছু সহজ হবে, এমনকি বিয়ের কথাও।”

আরও পড়ুন: আজ শুরু ভারতের এশিয়া অভিযান, কখন কোথায় দেখবেন?

তবে তখন প্রিয়ার পরিবারের কেউ রিঙ্কুকে চিনতেন না। রিঙ্কু জানান, “প্রিয়ার বাবা জানতেন না আমি কে। ক্রিকেটে তাঁর আগ্রহ ছিল না, তাই আমার সম্পর্কে বিশেষ ধারণা ছিল না।” রিঙ্কু আরও জানান, ওই ইনিংস তাঁর জীবন বদলে দিয়েছিল। তিনি জানান, “এত বছরের কঠোর পরিশ্রমের ফল পেয়েছিলাম সেই ম্যাচে। ইনস্টাগ্রামে ফলোয়ার বাড়তে শুরু করল, সবাই চিনতে শুরু করল। এক রাতেই সব বদলে গেল। নাম, খ্যাতি—সবই যেন ঈশ্বরের আশীর্বাদ।”

উল্লেখ্য, চলতি বছর জুন মাসে লখনউয়ে প্রিয়া এবং রিঙ্কু বাগদান সারেন। ভারতের এশিয়া কাপের স্কোয়াডে থাকার সুবাদে সংযুক্ত আরব আমিরশাহিতে দলের সঙ্গে রয়েছেন তিনি। এই টুর্নামেন্টে ভারতের অভিযান শুরু হচ্ছে আজ। ১৪ সেপ্টেম্বর রয়েছে ভারত-পাকিস্তান হাইভোল্টেজ ম্যাচ।

দেখুন আরও খবর: