KKR রিটেন করতেই ১৭৬ রানের বিরাট ইনিংস খেললেন এই তারকা

ওয়েব ডেস্ক: আইপিএল-এ (IPL) নাইট (KKR) শিবিরে ভরসার অপর নাম যে রিঙ্কু সিং (Rinku Singh), আবারও তার প্রমাণ মিলেছে কেকেআর-এর রিটেনশন তালিকায়। কিন্তু শুধু আইপিএল নয়, লাল বলের ক্রিকেটেও যে তিনি সম্মান দক্ষ, তা আবারও প্রমাণ করল রিঙ্কুর ব্যাট। রঞ্জি ট্রফিতে (Ranji Trophy) উত্তরপ্রদেশকে কেরিয়ারের সেরা পারফরম্যান্স উপহার দিলেন আলিগড়ের এই তরুণ তুর্কি। শুধু তাই নয়, ১৭৬ রানের ইনিংস খেলে তিনি তিনি নির্বাচকদের নিঃশব্দে জানিয়ে দিলেন যে, ভারতীয় টেস্ট (India Test Cricket Team) দলে তাঁকে নেওয়ার বিষয়ে এবার চিন্তাভাবনা করার সময় এসে গিয়েছে।

বুধবার কোয়েম্বাটুরের শ্রী রামকৃষ্ণ কলেজ অব আর্টস অ্যান্ড সায়েন্স মাঠে তামিলনাডুর বিরুদ্ধে রঞ্জি ট্রফির এলিট গ্রুপ–এ ম্যাচে দুর্দান্ত ১৭৬ রানের ইনিংস খেলে প্রথম ইনিংসে গুরুত্বপূর্ণ লিড এনে দিলেন তিনি। মঙ্গলবার ৯৮ রানে অপরাজিত থেকে পরের দিন খেলতে নেমে নিজের কেরিয়ারের নবম ফার্স্ট-ক্লাস সেঞ্চুরি করেন রিঙ্কু। মাইলস্টোন পার করে রিঙ্কুর সেলিব্রেশন জানিয়ে দিচ্ছিল যে, তাঁর ব্যাটে রানের ক্ষিদে মিটতে এখনও বহু সময় বাকি।

আরও পড়ুন: মিনি-নিলামে এই ৫ প্লেয়ারের জন্য নিশ্চিতভাবে দর হাঁকাবে KKR!

এদিনের রঞ্জি ম্যাচে শতরান করেই থেমে থাকেনি রিঙ্কুর ব্যাট। সতীর্থদের সঙ্গে জুটি বেঁধে তিনি ২৪৭ বলে খেলেন ১৭৬ রানের লম্বা ইনিংস। ১৭টি বাউন্ডারি ও ৬টি বিশাল ছক্কা দিয়ে নিজের এই বিরাট ইনিংস সাজান নাইট তারকা। পঞ্চম ব্যাটার হিসেবে নেমে তামিলনাডুর ৪৫৫ রানের বড় ইনিংসের জবাবে অসাধারণ ধৈর্য ও আক্রমণাত্মক মানসিকতায় দলকে এগিয়ে নিয়ে যান তিনি।

উল্লেখ্য, ভারতের টি–২০ দলে নিয়মিত মুখ হলেও রিঙ্কু সিংয়ের সামনে এখনও জাতীয় টেস্ট দলের দরজা খোলেনি। কিন্তু সেই জায়গা পেতে মরিয়া চেষ্টা চালাচ্ছেন উত্তরপ্রদেশের এই বাঁহাতি ব্যাটার। ইতিমধ্যেই ৫১ প্রথম শ্রেণির ম্যাচে তিনি ৩৫০০-র বেশি রান করেছেন ৫৭.৩৯ গড়ে, যা বর্তমান প্রজন্মের ব্যাটারদের মধ্যে অন্যতম সেরা। তুলনার খাতিরে বললে, দক্ষিণ আফ্রিকা সফরের দলে থাকা সাই সুদর্শন ও দেবদত্ত পাডিক্কলের প্রথম-শ্রেণির ক্রিকেটে গড় যথাক্রমে ৩৯.৪১ ও ৪১ এই পরিসংখ্যানই প্রমাণ করে, আরও বড় মঞ্চে সুযোগ পাওয়ার জন্য প্রস্তুত রিঙ্কু।

দেখুন আরও খবর: